FRESTUN : Framfarafélag Borgfirðinga stofnað á sunnudaginn Stofnfundurinn verður í Logalandi Vegna veðurs og færðar hefur stofnfundi Framfarafélags Borgarfjarðar , sem vera átti í Logalandi í kvöld , verið frestað til sunnudagsins 28. febrúar klukkan 15:00 . Fundurinn verður í Logalandi . Í uppsveitum Borgarfjarðar er nú vaxandi hugur í fólki að sækja fram í atvinnulífinu ; standa vörð um skóla og aðrar menningarstofnanir héraðsins og treysta atvinnu í hinum dreifðu byggðum . Hópur fólks hefur tekið til starfa og undirbýr nú stofnun Framfarafélagsins . “ Hugur þeirra einstaklinga sem nú vilja taka höndum saman stendur til þess að verja starfsemi skólanna á svæðinu – og annarra menningarstofnana sem starfræktar eru í héraðinu . Um leið ber nú brýna nauðsyn til að fólk hvar í flokki sem það stendur taki höndum saman til að treysta byggðina í Borgarfirði með ráðum og dáð . Uppi eru hugmyndir um að efla nýsköpun í atvinnulífinu og auka fjölbreytnina . Til að byrja með gæti félagið orðið jákvæður vettvangur fyrir skoðanaskipti og úrvinnslu hugmynda sem hníga í framfaraátt . Ljóst er að það stendur íbúum sjálfum næst að bindast samtökum til að verja hagsmuni sína og sækja fram fyrir sameiginlegar hugsjónir um blómlegra atvinnu - og menningarlíf í héraðinu , ” segir í fréttatilkynningu frá þeim sem boða til stofnfundar Framfarafélags Borgarfjarðar .